ΓΡΑΠΤΗ ΕΡΩΤΗΣΗ E-3129/96 υποβολή: Bernie Malone (PSE) προς την Επιτροπή (22 Νοεμβρίου 1996)

Θέμα: Συμφωνία Τεχνολογίας και Πληροφορίας

Οι περισσότερες ευρωπαϊκές εταιρίες του τομέα της Τεχνολογίας και Πληροφορίας (ΤΠ) υποστηρίζουν πλήρως προσπάθειες για κατάληξη σε μία Συμφωνία Τεχνολογίας της Πληροφορίας έως το τέλος του έτους, γεγονός που θα μηδένιζε τις τιμές των προϊόντων ΤΠ έως το έτος 2000. Θα μπορούσε η Επιτροπή να διευκρινίσει τη θέση της σχετικά με τη συμφωνία και να παράσχει τις εκτιμήσεις της σχετικά με τις πιθανότητες επίτευξης μιας περιεκτικής συμφωνίας έως το τέλος του έτους;

Απάντηση του Kου Bangemann εξ ονόματος της Επιτροπής (11 Δεκεμβρίου 1996)

Η Επιτροπή χαιρετίζει το ενδεχόμενο σύναψης συμφωνίας με αντικείμενο την τεχνολογία πληροφοριών (ΤΠ). Η συμφωνία πράγματι αντιπροσωπεύει μοναδική ευκαιρία βελτίωσης των συνθηκών που επικρατούν στο παγκόσμιο εμπόριο ΤΠ, και αποτελεί παράδειγμα για το μέλλον. Η Επιτροπή αντιλαμβάνεται τη σημασία του εν λόγω τομέα, καθώς και ότι το χαμηλό κόστος πρόσβασης στα προϊόντα ΤΠ επαγγελματικής χρήσης δεν αποτελεί μόνο βασικό στοιχείο για την αναδυόμενη κοινωνία των πληροφοριών, αλλά και για τη βελτίωση της ανταγωνιστικότητας των ευρωπαϊκών βιομηχανιών.

Για τους ανωτέρω λόγους, η Επιτροπή είναι της άποψης ότι μια τέτοια συμφωνία θα πρέπει να καλύπτει ευρύ φάσμα προϊόντων, συμπεριλαμβανομένων των πάσης προϊόντων ΤΠ που προορίζονται κυρίως για επαγγελματική και βιομηχανική χρήση, προϊόντων πολυμέσων και λογισμικού ηλεκτρονικών υπολογιστών και τηλεπικοινωνιών. Για να αποφευχθούν άσκοπες περιπλοκές που πιθανώς να προκληθούν από υφιστάμενες ανισότητες μεταξύ του αναμενόμενου ανοίγματος της αγοράς από διάφορους συμμετέχοντες, η Επιτροπή τάσσεται κατά της επεκτάσεως της συμφωνίας ΤΠ σε μη συνδεόμενα απευθείας με κοινοτικούς στόχους προϊόντα, όπως τα παραδοσιακά ηλεκτρονικά είδη ευρείας κατάνάλωσης.

Όσον αφορά το χρονοδιάγραμμα, η Επιτροπή προτίθεται να είναι όσο γίνεται πιο φιλόδοξη και στοχεύει στην πλήρη κατάργηση των δασμών επ'αυτών των προϊόντων ΤΠ πολύ πριν το 2000, υπό την προϋπόθεση ότι και οι άλλοι εταίροι της τετραμερούς συνάντησης (Ηνωμένες Πολιτείες, Ιαπωνία και Καναδάς) θα προβούν σε παρόμοιες δεσμεύσεις.

Οι πιθανότητες επίτευξης μιας περιεκτικής συμφωνίας, κατά την υπουργική συνάντηση του Παγκοσμίου Οργανισμού Εμπορίου (ΠΟΕ) στη Σιγκαπούρη, θα εξαρτηθούν σε μεγάλο βαθμό από την ετοιμότητα των εταίρων της Κοινότητας στις υπόψη διαπραγματεύσεις να τηρήσουν τους φιλόδοξους στόχους που έταξε η Επιτροπή. Η Επιτροπή ανησυχεί για την απροθυμία που επιδεικνύουν μερικοί εταίροι για κάποια βασικά προϊόντα και για τις ενδεχόμενες αρνητικές επιπτώσεις από μια τέτοια στάση. Τούτο θα περιέπλεκε χωρίς λόγο την κατάσταση και θα καταστούσε δυσχερέστερη την αποδοχή μιας περιεκτικής δέσμης από χώρες μη συμμετέχουσες μεν στην τετραμερή συνάντηση, που η εν γένει όμως συμμετοχή τους είναι ζωτικής σημασίας για την επιτυχία της συμφωνίας.

Η Επιτροπή είναι αποφασισμένη να καταβάλει κάθε δυνατή προσπάθεια ώστε να πείσει τους εταίρους της Κοινότητας, στο πλαίσιο των διαπραγματεύσεων, για το συνολικό όφελος από μια περιεκτική προσέγγιση, όπως αυτή που ενεργά προωθεί η Επιτροπή, και για να επιτύχει θετικό αποτέλεσμα στις διαπραγματεύσεις αυτές πριν από το τέλος του έτους.